משנה שבת א ניקוד
יְצִיאוֹת הַשַּׁבָּת, 
שְׁתַּיִם שֶׁהֵן אַרְבַּע בִּפְנִים, 
וּשְׁתַּיִם שֶׁהֵן אַרְבַּע בַּחוּץ. 
כֵּיצַד? 
הֶעָנִי עוֹמֵד בַּחוּץ וּבַעַל הַבַּיִת בִּפְנִים. 
פָּשַׁט הֶעָנִי אֶת יָדוֹ לִפְנִים וְנָתַן לְתוֹךְ יָדוֹ שֶׁל בַּעַל הַבַּיִת, 
אוֹ שֶׁנָּטַל מִתּוֹכָהּ וְהוֹצִיא, 
הֶעָנִי חַיָּב וּבַעַל הַבַּיִת פָּטוּר. 
פָּשַׁט בַּעַל הַבַּיִת אֶת יָדוֹ לַחוּץ וְנָתַן לְתוֹךְ יָדוֹ שֶׁל עָנִי, 
אוֹ שֶׁנָּטַל מִתּוֹכָהּ וְהִכְנִיס, 
בַּעַל הַבַּיִת חַיָּב וְהֶעָנִי פָּטוּר. 
פָּשַׁט הֶעָנִי אֶת יָדוֹ לִפְנִים וְנָטַל בַּעַל הַבַּיִת מִתּוֹכָהּ, 
אוֹ שֶׁנָּתַן לְתוֹכָהּ וְהוֹצִיא, 
שְׁנֵיהֶם פְּטוּרִין. 
פָּשַׁט בַּעַל הַבַּיִת אֶת יָדוֹ לַחוּץ וְנָטַל הֶעָנִי מִתּוֹכָהּ, 
אוֹ שֶׁנָּתַן לְתוֹכָהּ וְהִכְנִיס, 
שְׁנֵיהֶם פְּטוּרִין:

 לֹא יֵשֵׁב אָדָם לִפְנֵי הַסַּפָּר סָמוּךְ לַמִּנְחָה, עַד שֶׁיִּתְפַּלֵּל. 
לֹא יִכָּנֵס אָדָם לַמֶּרְחָץ, 
וְלֹא לַבֻּרְסְקִי, 
וְלֹא לֶאֱכֹל, 
וְלֹא לָדִין. 
וְאִם הִתְחִילוּ, אֵין מַפְסִיקִין. 
מַפְסִיקִין לִקְרוֹת קְרִיאַת שְׁמַע, 
וְאֵין מַפְסִיקִין לִתְפִלָּה:

 לֹא יֵצֵא הַחַיָּט בְּמַחֲטוֹ סָמוּךְ לַחֲשֵׁכָה, 
שֶׁמָּא יִשְׁכַּח וְיֵצֵא. 
וְלֹא הַלַּבְלָר בְּקֻלְמוֹסוֹ. 
וְלֹא יְפַלֶּה אֶת כֵּלָיו, וְלֹא יִקְרָא, 
לְאוֹר הַנֵּר. 
בֶּאֱמֶת אָמְרוּ: 
הַחַזָּן רוֹאֶה הֵיכָן הַתִּינוֹקוֹת קוֹרְאִים, 
אֲבָל הוּא לֹא יִקְרָא. 
כַּיּוֹצֵא בּוֹ, 
לֹא יֹאכַל הַזָּב עִם הַזָּבָה, 
מִפְּנֵי הֶרְגֵּל עֲבֵרָה:

 וְאֵלּוּ מִן הַהֲלָכוֹת שֶׁאָמְרוּ בַּעֲלִיַּת חֲנַנְיָה בֶּן חִזְקִיָּה בֶּן גֻּרְיוֹן כְּשֶׁעָלוּ לְבַקְּרוֹ. 
נִמְנוּ וְרַבּוּ בֵּית שַׁמַּאי עַל בֵּית הִלֵּל, 
וּשְׁמוֹנָה עָשָׂר דְּבָרִים גָּזְרוּ בּוֹ בַּיּוֹם:

 בֵּית שַׁמַּאי אוֹמְרִים: 
אֵין שׁוֹרִין דְּיוֹ וְסַמְמָנִים וְכַרְשִׁינִים, 
אֶלָּא כְּדֵי שֶׁיִּשּׁוֹרוּ מִבְּעוֹד יוֹם. 
וּבֵית הִלֵּל מַתִּירִין:

 בֵּית שַׁמַּאי אוֹמְרִים: 
אֵין נוֹתְנִין אוּנִין שֶׁל פִּשְׁתָּן לְתוֹךְ הַתַּנּוּר, 
אֶלָּא כְּדֵי שֶׁיַּהֲבִילוּ מִבְּעוֹד יוֹם. 
וְלֹא אֶת הַצֶּמֶר לַיּוֹרָה, אֶלָּא כְּדֵי שֶׁיִּקְלֹט הָעַיִן. 
וּבֵית הִלֵּל מַתִּירִין. 

בֵּית שַׁמַּאי אוֹמְרִים: 
אֵין פּוֹרְשִׂין מְצוּדוֹת חַיָּה וְעוֹפוֹת וְדָגִים, 
אֶלָּא כְּדֵי שֶׁיִּצּוֹדוּ מִבְּעוֹד יוֹם. 
וּבֵית הִלֵּל מַתִּירִין:

 בֵּית שַׁמַּאי אוֹמְרִים: 
אֵין מוֹכְרִין לְנָכְרִי, 
וְאֵין טוֹעֲנִין עִמּוֹ, 
וְאֵין מַגְבִּיהִין עָלָיו, 
אֶלָּא כְּדֵי שֶׁיַּגִּיעַ לְמָקוֹם קָרוֹב. 
וּבֵית הִלֵּל מַתִּירִין:

 בֵּית שַׁמַּאי אוֹמְרִים: 
אֵין נוֹתְנִין עוֹרוֹת לְעַבְּדָן 
וְלֹא כֵּלִים לְכוֹבֵס נָכְרִי, 
אֶלָּא כְּדֵי שֶׁיֵּעָשׂוּ מִבְּעוֹד יוֹם. 
וּבְכֻלָּן בֵּית הִלֵּל מַתִּירִין עִם הַשֶּׁמֶשׁ:

 אָמַר רַבָּן שִׁמְעוֹן בֶּן גַּמְלִיאֵל: 
נוֹהֲגִין הָיוּ בֵית אַבָּא, 
שֶׁהָיוּ נוֹתְנִין כְּלֵי לָבָן לְכוֹבֵס נָכְרִי שְׁלשָׁה יָמִים קֹדֶם לַשַּׁבָּת. 
וְשָׁוִין אֵלּוּ וָאֵלּוּ,
שֶׁטּוֹעֲנִין קוֹרוֹת בֵּית הַבַּד וְעִגּוּלֵי הַגַּת:

 אֵין צוֹלִין בָּשָׂר בָּצָל וּבֵיצָה, 
אֶלָּא כְדֵי שֶׁיִּצּוֹלוּ מִבְּעוֹד יוֹם. 
אֵין נוֹתְנִין פַּת לַתַּנּוּר עִם חֲשֵׁכָה, 
וְלֹא חֲרָרָה עַל גַּבֵּי גֶּחָלִים, 
אֶלָּא כְדֵי שֶׁיִּקְרְמוּ פָּנֶיהָ מִבְּעוֹד יוֹם. 
רַבִּי אֱלִיעֶזֶר אוֹמֵר: 
כְּדֵי שֶׁיִּקְרֹם הַתַּחְתּוֹן שֶׁלָּהּ:

 מְשַׁלְשְׁלִין אֶת הַפֶּסַח בַּתַּנּוּר עִם חֲשֵׁכָה. 
וּמַאֲחִיזִין אֶת הָאוּר בִּמְדוּרַת בֵּית הַמּוֹקֵד. 
וּבַגְּבוּלִין, כְּדֵי שֶׁיֶּאֱחֹז הָאוּר בְּרֻבָּן. 
רַבִּי יְהוּדָה אוֹמֵר: 
בַּפֶּחָמִין כָּל שֶׁהוּא:

שבת א
א